CELEX: 62016CN0675
Language: sl
Date: 2016-12-29 00:00:00
Title: Zadeva C-675/16 P: Pritožba, ki jo je Guccio Gucci SpA vložila 29. decembra 2016 zoper sodbo Splošnega sodišča (tretji senat) z dne 11. oktobra 2016 v zadevi T-461/15, Guccio Gucci SpA/Urad Evropske unije za intelektualno lastnino

8.5.2017   
            
            
               SL
            
            
               Uradni list Evropske unije
            
            
               C 144/16
            
         Pritožba, ki jo je Guccio Gucci SpA vložila 29. decembra 2016 zoper sodbo Splošnega sodišča (tretji senat) z dne 11. oktobra 2016 v zadevi T-461/15, Guccio Gucci SpA/Urad Evropske unije za intelektualno lastnino
   (Zadeva C-675/16 P)
   (2017/C 144/21)
   Jezik postopka: angleščina
   
      Stranke
   
   
      Pritožnica: Guccio Gucci SpA (zastopniki: V. Volpi, P. Roncaglia, F. Rossi, N. Parrotta, odvetniki)
   
      Drugi stranki v postopku: Urad Evropske unije za intelektualno lastnino, Guess? IP Holder LP
   
      Predlogi
   
   Pritožnica Sodišču predlaga, naj:
   
               —
            
            
               izpodbijano sodbo razveljavi;
            
         
               —
            
            
               EUIPO naloži plačilo stroškov, ki so nastali pritožnici v teh postopkih;
            
         
               —
            
            
               družbi Guess naloži plačilo stroškov, ki so nastali pritožnici v teh postopkih.
            
         
      Pritožbeni razlogi in bistvene trditve
   
   
               1.
            
            
               Družba Guccio Gucci S.p.A. (v nadaljevanju: Gucci ali pritožnica) s to pritožbo Sodišču predlaga, naj razveljavi sodbo Splošnega sodišča Evropske unije (tretji senat) v zadevi T-461/15 (v nadaljevanju: izpodbijana sodba), s katero je Splošno sodišče zavrnilo tožbo družbe Gucci zoper odločbo četrtega odbora za pritožbe z dne 27. maja 2015 v zadevi R 2049/2014-4, s katero je bila potrjena odločba oddelka za ničnost z dne 31. julija 2014 o zavrnitvi njene zahteve za ugotovitev ničnosti, podane zoper registracijo znamke Evropske unije št. 5538012 za razrede 3, 9, 14, 16. 18, 25 in 35 (v nadaljevanju: izpodbijana znamka) v imenu družbe Guess? IP Holder L.P. (v nadaljevanju: Guess).
            
         
               2.
            
            
               S to pritožbo se želi dokazati, da je Splošno sodišče napačno ugotovilo, da se razlogi za zavrnitev, ki so določeni v členu 8(1)(b) in (5) Uredbe Sveta (ES) št. 207/2009 (1) z dne 26. februarja 2009 pred spremembo (v nadaljevanju: Uredba o znamki Skupnosti), ne uporabijo za izpodbijano znamko. Splošno sodišče naj bi zlasti očitno izkrivilo dejstva in dokaze, ki so mu bili predloženi, ko je presojalo podobnost med spornimi znaki, in je posledično napačno uporabilo člen 8(1)(b) in (5) Uredbe o znamki Skupnosti, prav tako pa izpodbijane sodbe ni obrazložilo
            
         
               3.
            
            
               Splošno sodišče je izključilo podobnost med spornimi znamkami na podlagi domneve, da „upoštevna javnost […] v [izpodbijani znamki] ne bo prepoznala velike tiskane črke ‚G‘, ki jo predstavljajo prejšnje znamke, ampak abstrakten okrasni motiv. Poleg tega bi bilo mogoče znak glede na njegov stil in dejstvo, da so njegovi elementi prepleteni ali spojeni, dojeti bodisi kot predstavitev stiliziranih črk, kot sta velika tiskana črka ‚X‘ ali črka ‚e‘, bodisi kot kombinacijo številk in črk, kot je številka ‚3‘ in črka ‚e‘“ (glej točko 30 izpodbijane sodbe). Ta presoja je ključni del izpodbijane sodbe, na podlagi katerega je Splošno sodišče izključilo vsakršno podobnost med spornimi znamkami in posledično tudi uporabo člena 8(1)(b) in (5) Uredbe o znamki Skupnosti v obravnavani zadevi.
            
         
               4.
            
            
               Vendar je zgornja domneva očitno napačna. To jasno izhaja iz dokumentov, ki so bili vloženi v spis, iz katerih je jasno razvidno, da upoštevna javnost opazi velike tiskane črke „G“ v izpodbijani znamki, kot kažejo rezultati raziskave glede tega, kako javnost dojema izpodbijano znamko, ki jo je predložila družba Gucci. To očitno izkrivljanje dejstev in dokazov je vplivalo na to, kako je Splošno sodišče presojalo tožbo družbe Gucci; če bi Splošno sodišče potrdilo, da upoštevna javnost, ali vsaj del te javnosti, izpodbijano znamko dojema kot kombinacijo velikih tiskanih črk „G“, ne bi moglo izključiti podobnosti med spornimi znamkami in torej uporabe člena 8(1)(b) in (5) Uredbe o znamki Skupnosti.
            
         
      (1)  Uredba Sveta (ES) št. 207/2009 z dne 26. februarja 2009 o blagovni znamki Skupnosti (Kodificirano besedilo) (UL 2009, L 78, str. 1).